KIRJALLINEN KYSYMYS E-3505/97 komissiolle esittäjä(t): Giuseppe Rauti (NI) (10. marraskuuta 1997)

Aihe: 250 miljoonan lapsen tekemä orjatyö

Neljäkymmentä maata ja satoja ammattiliittojen ja kansalaisjärjestöjen edustajia keskusteli Oslossa 27. - 28. lokakuuta 1997 kokoontuneessa konferenssissa niistä vakavista ongelmista, joita erityisesti köyhimmissä maissa lisääntynyt lapsityövoiman käyttö aiheuttaa. Onko komissio seurannut kyseisen konferenssin valmistelutyötä?

Onko komissio tietoinen siitä, että tällaisen ¨työn¨ ankarimmat ja halveksuttavimmat muodot ovat käytännössä uudenlaista orjatyötä, kuten kahden YK:n viraston (Unicef ja ILO) selvitykset ovat vahvistaneet? Onko komissio tietoinen siitä, että tällaista työtä tekee 250 miljoonaa lasta, jotka ovat usein iältään 9-10 vuotiaita, ja että he työskentelevät (esim. mattojen valmistuksessa Intiassa ja Pakistanissa) jopa 16 tuntia päivässä keskimäärin 100 frangin kuukausipalkalla (n. 30 000 Italian liiraa)?

Mitä komissio aikoo tehdä saadakseen Euroopan unionin puuttumaan tällaiseen häpeälliseen tilanteeseen?

Komission jäsenen Hans Van den Broekin komission puolesta antama vastaus (11. joulukuuta 1997)

Komissio ei ole seurannut Oslossa 27. ja 28. lokakuuta 1997 kokoontuneen konferenssin työskentelyä.

Unioni kiinnittää suurta huomiota lasten oikeuksien noudattamiseen sekä heidän ihmisarvonsa ja elämänsä puolustamiseen.

Juuri unionin aloitteesta ihmisoikeuksien komissio ja Yhdistyneiden kansakuntien yleiskokous ovat vuodesta 1995 lähtien hyväksyneet joka vuosi lasten oikeuksia koskevan päätöslauselman, jossa käsitellään maailman lapsia koskettavia erittäin vakavia ongelmia, erityisesti lapsityövoiman hyväksikäytön lopettamista.

Näissä samoissa yhteyksissä puheenjohtajisto puuttuu asiaan unionin nimissä ja pyytää maita, jotka vielä eivät ole sitä tehneet, allekirjoittamaan ja ratifioimaan ensi tilassa lasten oikeuksia koskevan yleissopimuksen ja kehottaa kaikkia maita täyttämään velvollisuudet, jotka ne ovat hyväksyneet. Tämän yli 190 maan ratifioiman sopimuksen 32 artiklassa määrätään, että sopimusosapuolimaiden on tunnustettava lapsen oikeus tulla suojelluksi taloudelliselta hyväksikäytöltä ja että lasta ei saa pakottaa sellaiseen työhön, joka sisältää riskejä tai joka saattaa vaarantaa lapsen koulunkäynnin tai vahingoittaa hänen fyysistä, älyllistä, henkistä, moraalista tai sosiaalista kehitystään.

Komissio ottaa puolestaan nämä kysymykset esille ollessaan yhteydessä kyseisten maiden viranomaisiin ja pyrkii kaikilla käytössään olevilla keinoilla osaltaan auttamaan arvoisan parlamentin jäsenen mainitsemien käytäntöjen poistamisessa.

Tästä on kyse erityisesti komission lokakuun lopussa hyväksymässä ehdotuksessaan työntekijöiden oikeuksia ja ympäristöä koskevien kannustuslausekkeiden täytäntöönpanosta Euroopan unionin yleisessä tullietuusjärjestelmässä (GSP). Luonnoksessa neuvoston asetukseksi säädetään lisäetuuksien myöntämisestä niille järjestelmän edunsaajamaille, jotka hakevat sitä erikseen ja todistavat, että ne ovat hyväksyneet ja toteuttavat tehokkaalla tavalla Kansainvälisen työjärjestön (ILO) asettamat työntekijöiden suojelua koskevat kansainväliset normit, erityisesti työhön pääsemiseksi vaadittavan vähimmäisikää koskevan yleissopimuksen 138 säännöt.